Eugène Cavaignac

Louis Eugène Cavaignac, anvet ivez jeneral Cavaignac, ganet d'ar 15 a viz Here 1802 (23 Miz ar Vendem bloaz XI) e Pariz, ha marvet d'an 28 a viz Here 1857 e Flée, zo ur jeneral hag un den-stad gall .

Deuet e oa da vezañ gouarnour Aljeria e 1848 goude bezañ bet komandant ar Zouaved etre 1840 ha 1845. Anvet e voe da brezidant Kuzul ar Vinistred e-kerzh ar bloavezh 1848, ha kannad e voe e dilennadeg prezidant 1848, met trec'het e voe gant Loeiz-Napoleon Bonaparte .

 Remzad en arme 
Kabiten e voe en eil rejimant ijinouriezh e-pad ergerzhadeg Morea, aozet evit harpañ an dizalc'hourien c'hresian etre 1828 ha 1829 e-pad Brezel Dizalc'hiezh GresLettres d'Eugène Cavaignac, Expédition de Morée (1828-1829), Revue des deux Mondes, 141, ..

E 1830, Louis-Eugène Cavaignac a gemeras tu an emsaverien barizian. Goude Dispac'h 1830 e tiskouezas splann e zoareoù republikan. Abalamour d'e vennozhioù e voe kaset pell diouzh Bro-C'hall.

 Aljeria 
Kaset e voe Cavaignac da Aljeria e 1832. Stourm a reas en arme c'hall a-enep an tiern aljerian Abd el-Kader, betek ma voe anvet da benn batailhon gant ar marichal Bugeaud. Buan e kuitaas Afrika hag e tistroas da Vro-C'hall abalamour da ziaesterioù yec'hed.

Ur wech pareet e tistroas da Aljer. Gloazet e voe div wech, ha dont a reas da vezañ koronal ar Zouaved, ur rejimant trevadennel brudet-kenañ. Kenderc'hel a reas da servij Bro-C'hall dre e oberoù en arme. E 1844 e voe ijinet gantañ ar mogadurioù : kantadoù a Sbeha, ur meuriad aljerian, a zo mogedaet betek ar marv er mougevioù ma oant bet o repuiñ ..
 Dispac'h 1848 
Goude dispac'h miz C'hwevrer 1848, anvet e voe Cavaignac e penn ar gouarnamant da c'hortoz goude bezañ bet dilennet kannad ar bobl e departamantoù Seine ha Lot .

D'an 23 a viz Mezheven e krogas ar pezh a zo anavezet evel Deizioù Mezheven, da lâret eo un emsavadeg gant ar Republikaned-Sokial e Pariz, kroget gant micherourien Atalieroù Pariz. Cavaignac a nac'has da gentañ kas an arme, met ur wech roet an hollc'halloudoù dezhañ, d'ar 24, e voe mouget an emsavadeg gantañ. Lazhet e voe tro 1600 soudard ha tro 4000 micherour emsavet. Lesanvet e voe "Priñs ar gwad" goude an torfed-se.

 Fin e remzad politikel ha marv 
Trec'het e voe gant Louis-Napoléon Bonaparte e dilennadeg prezidant miz Kerzu 1848 (Bonaparte a dapas 5 434 000 a vouezhioù, Cavaignac 1 448 000, Ledru-Rollin 370 000, Raspail 37 000 ha Lamartin 18 000). Nac'hañ a reas touiñ fealded d'ar priñs-impalaer goude taol-stad an 2 a viz Kerzu 1851.

Dilennet evel kannad Pariz e 1852 hag e 1857, enebiñ a reas ouzh an Impalaeriezh ha mont a reas war e leve er Sarthe. Mervel a reas a-daol-trumm, e miz Here 1857, en e gastell Ourne, e Flée.

 Notennoù ha daveennoù 

Rummad:Istor Bro-C'hall
Rummad:Soudarded Bro-C'hall
Rummad:Aljeria c'hall
Rummad:XIXvet kantved en Europa
Rummad:Politikerezh Bro-C'hall